פירוש נוסף ערך זה עוסק ביחידת הנדסה למשימות מיוחדות, יחידת עלית בצה"ל. אם התכוונתם למשמעות אחרת, ראו יהל"ם (פירושונים).

**יחידה הנדסית למשימות מיוחדות**, בראשי תיבות: **יהל"ם** (נהגה: **יהלום**), היא יחידה מובחרת בצה"ל. היחידה משתייכת לחיל ההנדסה הקרבית ומוכשרת כיחידת קומנדו, אף על פי שאינה שייכת לחיל הרגלים. היחידה היא הסמכות ההנדסית הגבוהה ביותר בצה"ל, ובעלת יכולות מיוחדות רבות הכוללות, בין השאר, פריצה הנדסית, חבלה התקפית, חבלה וסילוק פצצות, הפעלת רובוטים צבאיים, הגנה מפני איומי אב"כ, קומנדו הנדסי ולוחמת מנהרות.

היחידה פועלת הן בצורה עצמאית והן לצד יחידות מיוחדות אחרות. רוב פעולותיה של היחידה שקטות ומסווגות. בשנים שאחרי יציאת צה"ל מרצועת הביטחון בדרום לבנון, ועם התרחבות אירועי האינתיפאדה השנייה, גברה בצה"ל ההכרה בחשיבותה וביכולותיה של היחידה לתת מענה מקצועי ומיידי להריסת בתים ופירוק מטענים ומלכודים. נפח הפעילות שלה גדל באופן ניכר, והפך לאחד מהגדולים בצה"ל. ככל שהתרחבה פעילות המחבלים במנהרות וסליקים, כך נוצר צורך לתת מענה למתווה זה, בין אם על ידי לוחמים שמתמחים במנהור, ובין באמצעות רובוטים וכלים בלתי מאוישים, יהל"ם הייתה הבית הטבעי ליכולות אלו. כתוצאה מכך הוחלט על הגדלה משמעותית של היחידה והפיכתה לאגד הנדסי.

תפקידיה של היחידה מגוונים וכוללים ביצוע משימות הנדסה מיוחדות, הריסות מדויקות, פיצוץ מבנים, חבלה בתשתיות האויב, טיפול בחומרי נפץ, הכנת מטענים ופצצות, נטרול מטעני חבלה של האויב, סילוק פצצות, פינוי שדות מוקשים, הנדסה ופריצה בים וביבשה, לוחמת מנהרות, איתור והשמדה של סליקים ומנהרות הברחה ומנהרות טרור. היחידה מפתחת אמצעים ושיטות בתחום ההנדסה ומכשירה לוחמים ביחידה, בחיל ההנדסה הקרבית ובצה"ל בתחומים הרלוונטיים.

היסטוריה
--------

סיכת לוחם בסיירת יעל.  
(לא בשימוש מאז האיחוד ליהל"ם)
### היחידות המיוחדות של חיל ההנדסה

סיכת לוחם ביחידה לסילוק פצצות.  
(לא בשימוש מאז האיחוד ליהל"ם)
יחידות לסילוק פצצות של חיל ההנדסה פעלו מאז הקמת החיל ב-1948. מי שהקים את היחידה והיה מפקדה הראשון היה רס"ן רודי (ראובן) שפלן, שהתמחה בנושא במסגרת שירותו בבריגדה היהודית, בזמן מלחמת העולם השנייה. רק בשנות ה-70 של המאה ה-20 הוקמה היחידה לסילוק פצצות (יחס"פ) כיחידה מובחרת, תחת פיקודו של סא"ל אמיר (מירקו) טלמור (טאוסיג), ומקצוע ה"סלק" הוכר כמקצוע התנדבותי והיחידה עברה להיות יחידה מטכלית תחת פיקודו של מפקדה הבא דאז סא"ל מאיר סברייגו. שינוי זה נעשה על מנת לטפל במיקוש, נפלי תחמושת ומטעני חבלה מורכבים.

יחידת הקומנדו של החיל נוצרה כ"סיירת יעל" בשנת 1982, בעקבות מבצע שלום הגליל והצורך ביחידה הנדסית נבחרת שתוכל לספק מיומנויות הריסה וחבלה יותר גבוהות ומדויקות מכוחות הנדסה רגילים. היחידה אומנה במיוחד לתוואי השטח ההררי של לבנון והאימונים כללו בנוסף לחבלה גם הישרדות בתנאי שדה ולוחמה בטרור. במהלך שנות שירותה ברצועת הביטחון בדרום לבנון ביצעה היחידה מאות פעולות כנגד חזבאללה וארגוני טרור אחרים באזור. בין השאר עסקה היחידה במיקוש נגדי נגד אנשי חזבאללה, והסבה להם אבדות רבות. בין מבצעי היחידה היה מבצע מרכבות האלים בלבנון, בשיתוף עם סיירת צנחנים, בשנת 1997.

### האיחוד ליהל"ם

ב-1995, תחת כהונתם של הקהנ"רים איתן לידור ואלי טולדנו, אוחדו סיירת יעל והיחס"פ, כחלק מתהליך התייעלות שעבר על צה"ל. מטרת האיחוד הייתה לבטל כפילויות בדרג התומך העורפי ולהגדיל את היעילות של היחידה. מפקדה הראשון של היחידה המאוחדת היה סא"ל יוחנן (יוחי) קרמר, מג"ד מילואים שהוחזר לשירות פעיל. סא"ל קרמר פיקד על היחידה עד 1998.

בשנת 2004 סופח צוות המנהרות של אוגדת עזה ליהל"ם תחת השם "סמו"ר".

ב-2 ביוני 2005, במסיבת סיום מסלול של צוות "אשל" מפלגת "יעל", שנערכה ביער אילנות, נפטר אחד מלוחמי הצוות, ככל הנראה משכרות יתר. האירוע הקשה חשף את הנורמה שהייתה נהוגה ביחידות המובחרות לחגוג אירועים בהשתכרות והביאה למתיחת ביקורת קשה על היחידה ומפקדיה. הרמטכ"ל דן חלוץ החליט לנקוט צעדים פיקודיים כנגד מפקדי היחידה והצוות, רובם ספגו נזיפה פיקודית וחלקם אף הודחו.
בשנת 2005 החלו רפורמות ושינויים מבניים ביחידה שכוללים, בין השאר, את הרחבתה, פיתוח תורות לחימה חדשות ורכישת אמצעים מתקדמים.

### פעילות מבצעית

#### יהל"ם באינתיפאדה השנייה

בעקבות התפרצות האינתיפאדה השנייה החלה היחידה לפעול באופן אינטנסיבי ביותר בשטחי יהודה ושומרון וברצועת עזה. בין היתר פעלה היחידה במבצע זמן תגובה, במהלכו תקף כוח מהסיירת מחסום של המשטרה הפלסטינית סמוך לכפר דיר א-סודאן והרג שישה שוטרים פלסטיניים.

על פלגות הס"פ הוטלו משימות נטרול מטענים שהציבו מחבלים פלסטינים בצירי תנועה (כגון ציר כיסופים), בבתים ועל גדר המערכת עם רצועת עזה. לוחמי הס"פ השתמשו (ועדיין משתמשים) לעיתים בדחפורי D9 משוריינים על מנת לפוצץ את המטענים הללו ולפתוח צירי תנועה לטנקים, שיהיו בטוחים מאיומים של מטעני גחון ענקיים. במקביל, פלגת הס"פ של פיקוד הצפון ניקתה זירות מטענים שהטמין חזבאללה על גבול ישראל-לבנון. חזבאללה תקף לא אחת את הכוחות העוסקים בנטרול ואף גרם להרוגים.

"יעל" ביצעה משימות הריסה מדויקות, בעיקר של מתקני טרור פלסטיניים. לוחמי היחידה פוצצו עשרות מעבדות נפץ, בתים של מחבלים ותשתיות טרור אחרות. דווח גם שאנשי היחידה פוצצו את "מגדלי התאומים" בצומת נצרים (2000), את המוקטעה ברמאללה, את מגדלי א-זהארה (אוקטובר 2003) וכן פוצצו מספר גשרים בבית חאנון, על מנת למנוע ממשאיות עמוסות רקטות קסאם להגיע לאתרי השיגור בעיירה ("ליל הגשרים 2003"). בנוסף לפיצוץ מבנים, סיירת "יעל" גם עצרה מבוקשים רבים.

בשנת 2002 זכתה היחידה לצל"ש מפקד פיקוד המרכז, יצחק איתן, על "מעורבותם של לוחמיה במהלך העימות בשטחים ובפעולות מסוכנות ביותר".

בעקבות התגברות בעיית מנהרות ההברחה ברפיח, הקימו בפיקוד הדרום יחידה של חיל ההנדסה שהייתה אחראית על הטיפול בנושא. היחידה, שנקראה "צוות המנהרות", עבדה באופן עצמאי ונחשוני ולמעשה פיתחה את תורת הלחימה בנושא. במהלך פעילותה נחשפו ונהרסו למעלה מ-90 מנהרות. היחידה ספגה אבדות קשות שנבעו ממחסור באמצעים (כגון נגמ"שים ממוגנים) והכשרה מסודרת. בעקבות אירועים אלה - העיקרי שבהם הוא אסון הנגמ"שים - הוחלט להכפיף את היחידה ליהל"ם, ובשנת 2004 הפך צוות המנהרות ליחידת סמו"ר.

#### יהל"ם בתוכנית ההתנתקות

במהלך ביצוע תוכנית ההתנתקות הופקדו יחידות יהל"ם ומהנ"פיה דרום של חיל ההנדסה על הריסת התשתיות הצבאיות ברצועת עזה. כל הציוד הצבאי כבר פונה מהרצועה ויחידות הנדסה אף פירקו את "גשר מור" לגוש קטיף באמצעות עגורנים ומשאיות.

היחידה וצוערי קורס קציני הנדסה ("חץ") השמידו בפיצוצים מבוקרים את המבנים הבאים:

* מקלטים וממ"דים ביישובים שפונו ונהרסו,
* תשתיות צה"ל ברצועה שלא היה טעם לפנות,
* בסיס התיאום והקישור ליד מעבר ארז.

#### יהל"ם במלחמת לבנון השנייה

במהלך מלחמת לבנון השנייה היו לוחמי היחידה, בליווי דחפורי D9 משוריינים, מבין הראשונים להיכנס לתוך השטח הלבנוני על מנת לאתר ולנטרל מטעני חבלה, מוקשים ומטעני גחון רבי עוצמה שהטמין חזבאללה והסווה בשטח. במהלך פעילותם, איתרו הלוחמים מספר רב של מטעני חבלה ומטעני גחון ענקיים, כולל מטען שכלל טון חומר נפץ. כל המטענים נוטרלו. מתוך כ-50 הטנקים שנפגעו בלחימה מול חזבאללה, רק שניים נפגעו ממטעני גחון.

לוחמי יהל"ם, ביחד עם כוחות הנדסה קרבית, כלי צמ"ה וחי"ר, השמידו מוצבים, בונקרים, "שמורות טבע" ומפקדות של חזבאללה.

לוחמי פלגת הס"פ במילואים סייעו בנטרול נפלי רקטות שפגעו בעורף ישראל.

#### יהל"ם במבצע עופרת יצוקה ועד מבצע צוק איתן

במהלך מבצע עופרת יצוקה (שהחל ב-27 בדצמבר 2008) הובילו לוחמי יהל"ם את הכוחות הקרקעיים עם שישה צוותי קרב פלוגתיים ונטרלו מאות מטעני חבלה. כמו כן הם חשפו והשמידו בונקרים ומנהרות של חמאס. ב-6 בינואר 2009 נהרג אחד מלוחמי היחידה, סמל ראשון אלכסנדר משביצקי מפלגת הס"פ, בהתקלות עם מחבל מתאבד.

ב-4 בנובמבר 2009 נטלו לוחמי הס"פ של יהל"ם חלק במבצע ארבעת המינים, שבו תפס חיל הים ספינה שהבריחה מאות טונות של אמצעי לחימה מאיראן לחזבאללה. לוחמי היחידה בדקו את המכולות, חשפו את הנשק ובדקו שהוא תקין ולא ממולכד.

בעת לכידת הספינה "מאווי מרמרה" והגעתה לחופי ישראל, סרקו לוחמי הס"פ של יהל"ם את הספינה כדי למצוא אמצעי חבלה, מלכודות נפץ ואמצעי לחימה.

לוחמי פלגת ספי"ר
ב-12 בנובמבר 2011 אירע פיצוץ באיראן בו הושמד בסיס טילי שיהאב-3 של חיל האוויר והחלל של משמרות המהפכה האסלאמית ונהרגו 17 פעילי משמרות המהפכה, בהם גנרל שהיה אחראי על תחום הטילים במשמרות המהפכה. מספר פרשנים צבאיים זרים שיערו שייתכן ויחידת יהל"ם, המתמחה בחבלה, סייעה ל"מוסד" בפעולה, כאשר ייצרה והפעילה את מטען הנפץ שהשמיד את הבסיס.

ב-21 בפברואר 2012 הוזעקו כוחות פלגת הס"פ לנטרל מטען חבלה שהשאירו מחבלים בגבול ישראל-מצרים אחרי שנתקלו בכוח סיור משולב של צה"ל ומשטרת ישראל. אחרי בחינת המטען באמצעות רובוט חבלה הוחלט לפרקו באמצעות פיצוץ יזום. הפיצוץ היה חזק ומבחינת שרידי המטען הסיקו הלוחמים שמדובר היה במטען רסס רב-עוצמה שכלל מנגנון הפעלה באמצעות טלפון סלולרי ורסס רב, שנועד היה להתפוצץ במקום הומה אדם בתוך ישראל, ובכך לגרום לנזק אדיר ולנפגעים רבים.

באוקטובר 2013 חשפו לוחמי יהל"ם מנהרת טרור ארוכה ליד עין השלושה, מזרחית לרצועת עזה, שנחפרה ונבנתה על ידי מחבלים פלסטיניים ונועדה לשמש לפיגוע טרור גדול. המנהרה נחפרה במשך שנה, דופנה בבטון שישראל העבירה לרצועת עזה כסיוע הומניטרי במטרה לשקם מבנים הרוסים, וצוידה באמצעים מתקדמים. ב-31 באוקטובר החל צה"ל במבצע להשמדת מנהרת הבטון הגדולה. כוחות של יהל"ם, בגיבוי חטיבת גולני וטנקים של חטיבה 401, החלו בקדיחת חורים לתוך המנהרה והטמנת חומרי נפץ על מנת לפוצצה. במהלך הפעילות הופעל מטען חבלה אל עבר הכוחות וחמישה חיילי צה"ל, בהם קצינים בכירים בחיל ההנדסה הקרבית, נפצעו. כוחות צה"ל השיבו אש, ומטוס קרב הפציץ את פתח המנהרה שהוסתר מתחת לחממה בח'אן יונס. בתקיפה נהרגו שלושה בכירים במערך המנהרות של החמאס. בסך הכל נהרגו ארבעה מחבלים באירוע והמנהרה הושמדה באמצעות מערכת האמולסיה שפותחה על ידי החט"ל.

במרץ 2014 השתתפו לוחמי הס"פ של יהל"ם במבצע חשיפה מלאה, במהלכו תפס חיל הים ספינה שהבריחה אמצעי לחימה, בהם עשרות רקטות M-302, מסוריה ואיראן לארגוני הטרור הפלסטיניים ברצועת עזה. לוחמי היחידה בדקו את המכולות, חשפו את הנשק ובדקו שהוא תקין ולא ממולכד.

במרץ 2014 חשפו לוחמי פלגת סמו"ר של יהל"ם ולוחמי הצמ"ה של אבירי הפלדה מנהרת טרור גדולה שחפר חמאס ויועדה לחטיפת חייל. גם מנהרה זו הייתה מדופנת בבטון ומלט.

ביוני 2014 השתתפו לוחמי יהל"ם, בהובלת פלגות סמו"ר (פלגת הסליקים והמנהרות של יהל"ם) וס"פ, במבצע שובו אחים. בשבוע השני של המבצע חשפו לוחמי סמו"ר עשרות מנהרות תת-קרקעיות שחפרו הפלסטינים באזור חברון. כמו כן חשפו הלוחמים מספר מעבדות נפץ.

#### יהל"ם במבצע צוק איתן

ביולי-אוגוסט 2014 השתתפו לוחמי יהל"ם במבצע צוק איתן ברצועת עזה. לוחמי ס"פ וסמו"ר היו הפעילים ביותר ועסקו באיתור והשמדת מנהרות הלחימה של רצועת עזה ובטיפול במטעני חבלה. מערכת אמולסיה לפיצוץ מנהרות הופעלה לראשונה באופן נרחב, ובסך הכל השמידו הלוחמים למעלה מ-30 מנהרות. לצד לוחמי סמו"ר פעלו גם לוחמי סיירת יעל ולוחמי הס"פ, שפתחו דרך לשאר הכוחות ונטרלו מלכודים וזירות מטענים שהטמינו המחבלים הפלסטינים. לוחמי "מדרון מושלג" (מתמחה בפריצה קרה וחמה למבנים) חברו באופן נרחב לכוחות המיוחדים שפעלו ברצועה ונתנו מענה של פריצה ומטעון. במהלך הלחימה נהרג לוחם יהל"ם ועוד לוחמים נפצעו. לוחמי היחידה זכו לשלושה צל"שים.

בעקבות המבצע ואיום המנהרות החליט הרמטכ"ל גדי איזנקוט על הגדלה משמעותית של היחידה. סד"כ (סדר הכוחות=מצבת כח האדם) היחידה הוכפל וסד"כ פלגת סמו"ר (יחידת המנהרות) שולש. במסגרת ההרחבה והרפורמה אורגנה יהל"ם כאגד הנדסי.

#### יהל"ם לאחר מבצע צוק איתן

ב-14 בנובמבר 2015 פוצצו לוחמי יהל"ם את הבתים של המחבלים שרצחו את איתם ונעמה הנקין ואת מלאכי רוזנפלד. ב-2 בדצמבר פוצצו לוחמי היחידה בית של מחבל בשועפט ואת הבית בשכם של מפקד החוליה שרצחה את הזוג הנקין.

בשנים 2017 ו-2018 השתתפו לוחמי יהל"ם, בעיקר אלו מפלגות סמו"ר ו-ס'1, בפעילות איתור, נטרול והשמדה של שורת מנהרות לחימה ברצועת עזה שחדרו לשטח ישראל. המנהרות אותרו על ידי המעבדה הטכנולוגית לגילוי ואיתור מנהרות של פיקוד הדרום שיושבת באוגדת עזה והושמדו על ידי לוחמי יהל"ם, מערך הצמ"ה של חיל ההנדסה הקרבית וחלקן בהפצצות של חיל האוויר הישראלי.

באפריל 2017 קיבלה היחידה אות הצטיינות על פעילות מבצעית ממפקד פיקוד הדרום.

ב-11 באוקטובר 2018 נטרל חיל ההנדסה הקרבית מנהרת טרור מסועפת ומתקדמת שיצאה מח'אן יונס וחדרה 200 מטר לתוך שטח ישראל, אחרי שגילה אותה מספר חודשים קודם לכן ולמד אותה. בנטרול השתתפו יחידת סמו"ר של יהל"ם, לוחמי צמ"ה והמעבדה הטכנולוגית לגילוי ואיתור מנהרות (פיקוד הדרום), בהובלת אוגדת עזה.

ב-4 בדצמבר 2018, במסגרת מבצע מגן צפוני, לקחה יהל"ם, יחד עם חיל ההנדסה הקרבית ופיקוד הצפון, תפקיד מרכזי במסגרת איתור ונטרול מנהרות הטרור שחפר חזבאללה לשטח ישראל תוך הפרת החלטה 1701 של מועצת הביטחון של האו"ם. ב-19 במרץ 2019 קיבלה היחידה את צל"ש מפקד פיקוד הצפון על הישגיה במבצע "מגן צפוני".

בדצמבר 2020 היחידה קיבלה, ביחד עם אוגדת עזה, אות הערכה מטעם הרמטכ"ל על המענה המשותף לסוגיית הלחימה התת-קרקעית.

בשנת 2021 עברה יהל"ם למתקן גדול יותר שנבנה עבורה במחנה ג'וליס.

מפקד פיקוד הדרום הרצי הלוי מעניק ליחידה צל"ש אלוף, מרץ 2021 (במהלך מגפת הקורונה בישראל)
במרץ 2021 קיבלה היחידה צל"ש אלוף ממפקד פיקוד הדרום, אלוף הרצי הלוי, על פעולתיה נגד מנהרות הטרור מרצועת עזה.

ב-15 באוגוסט 2022 פלגת סמו"ר של יהל"ם וכוחות הנדסה של אוגדת עזה סיכלו מנהרת טרור בעלת הסתעפויות ועומק עשרות מטרים שחמאס חפר לעבר ישראל.

ב-25 באוקטובר 2022, במסגרת מבצע שובר גלים, השתתפה היחידה, ביחד עם הימ"מ, השב"כ, סיירת מטכ"ל, יחידת עוקץ וסיירת גבעתי, בפשיטה על מעבדת הנפץ והמפקדה של חוליית הטרור "גוב האריות" בלב הקסבה של שכם. בפעולה נהרגו 5 מחבלים, בהם ראש החוליה, ופוצצה מעבדת הנפץ שלהם, ללא נפגעים לכוחות הביטחון.

ב-22 במאי 2023 במהלך פעילות צבאית במחנה הפליטים בלאטה שליד שכם פוצצו לוחמי יהל"ם מעבדת נפץ שבה היו עשרות ק"ג של חומר נפץ. במהלך הפעילות נהרגו 3 מחבלים על ידי כוחות צה"ל.

יהל"ם לקחה חלק מרכזי במבצע בית וגן שערכו כוחות הביטחון בג'נין ומחנה הפליטים ג'נין ב-3 ביוני–5 ביוני 2023. כלל הפלגות של יהל"ם השתתפו בלחימה והשמידו תשתיות טרור רבות כולל 6 מעבדות נפץ, חמ"לים, מטעני חבלה, רקטות בשלבי הכנה, מכונית תופת ואמל"ח מסוגים שונים.

ב-5 ביולי 2023 הוענק ליחידה צל"ש אלוף פיקוד הדרום, על פעילות חשאית של לוחמת מנהרות במרחב הפיקוד וגבול רצועת עזה.

ב-16 באוגוסט 2023 השמידו לוחמי היחידה, בהובלת פלגת סייפן, מעבדת נפץ ומחסן מטעני חבלה בבלאטה ליד שכם.

#### יהל"ם במלחמת חרבות ברזל

בתגובה למתקפת הפתע על ישראל באוקטובר 2023 כוחות יהל"ם הוזנקו לזירות הקרב בקיבוץ עלומים ובקיבוץ בארי. הלוחמים נלחמו בעוטף עזה, חילצו אזרחים (בהם ילדים) והרגו מחבלים ביד מרדכי, כפר עזה ובמסיבת הטבע ברעים. פלגות הס"פ וסייפן ניטרלו מטעני חבלה וזיכו אמצעי לחימה, כלי נשק, תחמושת וציוד צבאי שנותר על גופות המחבלים שנהרגו.

ב-19 בנובמבר חשפו כוחות הנדסה קרבית, יהל"ם, עוקץ ויחידת שלדג מנהרת טרור מתחת לבית החולים שיפא. אחת המנהרות הייתה בעומק 10 מטר ואורך 55 מטר שבה אחת הכניסות חסומה בידי דלת משוריינת עם חרך ירי. לוחמי פלגת סמור חקרו את המנהרה באמצעות טכנולוגיה מתקדמת והצליחו לפרוץ את הדלת המשוריינת. עד 22 בנובמבר השמידו לוחמי יהל"ם 400 פירי מנהרות.

ב-12 בדצמבר הפיץ דובר צה"ל תיעוד ממצלמת קסדה של לוחם יהל"ם במילואים, שנתקל בשני מחבלים מטווח אפס ומחסל אותם למרות שהוא נפצע מרימון יד שהשליך אחד המחבלים. ב-14 בדצמבר חשף דובר צה"ל תיעוד של לוחמי יהל"ם מפלגת סמו"ר נלחמים ומחסלים מחבלים בתוך מנהרות תת-קרקעיות.

ב-17 בדצמבר הותר לפרסום שכוחות חיל ההנדסה הקרבית, יהל"ם ואוגדת עזה חשפו מנהרת ענק של חמאס. אורך המנהרה 4 ק"מ ועומקה המרבי 50 מטר, היא רחבה מספיק למעבר מכונית. היא נחפרה מג'באליה והגיעה עד למרחק של 400 מטר ממעבר ארז.

בדצמבר 2023 חשפו כוחות יהל"ם, שייטת 13 וצק"ח 14 רשת מנהרות טרור ארוכה ומסועפת מתחת לבית החולים רנתיסי, ובה תשתיות חמאס אסטרטגיות ופירים רבים. המנהרה חיברה את בית החולים למספר אזורים ברחבי עזה. ב-27 בדצמבר 2023, אחרי מיפוי המנהרות על ידי לוחמי סמו"ר, פוצצו כוחות חיל ההנדסה הקרבית את מנהרות הטרור. בדצמבר 2023 חשפו כוחות יהל"ם וצק"ח 14 את אחת מדירות המסתור של יחיא סנוואר בעזה ומתחתה רשת מנהרות טרור בעומק של למעלה מ-20 מטר ואורך של 218 מטר. המנהרה כללה תשתיות חשמל, מים, אוורור וביוב ואף חדרי תפילה. היא שימשה את בכירי חמאס. ב-29 בדצמבר 2023, אחרי מיפוי המנהרות על ידי לוחמי סמו"ר, פוצצו כוחות חיל ההנדסה הקרבית את מנהרות הטרור.

מבנה ותפקידים
-------------

יחידת יהל"ם כפופה לחיל ההנדסה הקרבית / מקה"נר (מפקדת קצין הנדסה ראשי) ומחולקת לחמש פלגות מבצעיות וארבע פלגות בניין כוח. על היחידה מפקד קצין בדרגת אלוף-משנה. במשך 20 שנה מפקד היחידה היה בתקן סגן-אלוף, ובינואר 2015, בעקבות הגדלת היחידה, הוחלט שמפקדה יהיה בתקן אלוף-משנה. ב-17 באוגוסט 2015 מונה אלוף-משנה ירון בית-און למפקד היחידה, והפך לאל"ם הראשון שמפקד על יהל"ם.

כיום גם לוחמים ביחידה מפלגות שונות, שיצאו לקורס קצינים וסיימו שלב זה בהצלחה, משתבצים כמפקדי מחלקות (מ"מ) בפלוגות הרובאיות בגדודים של חה"ן.

הפלגות המבצעיות הן:

* **פלגת "סיירת יעל"** – נועדה לספק פתרונות יצירתיים בכל תוואי שטח ומתמחה בין השאר בחבלה התקפית, קומנדו הנדסי, סיור הנדסי ומיקוש. נוצרה מהכפפת סיירת יעל ליהל"ם ביחד עם היחס"פ.
* **פלגת ס"פ** - חבלה וסילוק פצצות (לשעבר היחס"פ)
* **פלגת ס"פיר** (סילוק פצצות אוויר)
* **סמור (סליקים ומנהרות)** - פלגת מלחמה במנהרות
* **מדרון מושלג** - מתמחה בפריצה קרה וחמה למבנים.
* **סייפן** - פלגת אב"כ וסילוק פצצות.

הפלגות העוסקות בבניין הכוח הן:

* **פלגת התו"פ - תורה ופיתוח** האחראית על רכש אמצעי לחימה, גיבוש תורת הלחימה הייחודית למקצועות היחידה ומתן פתרונות טכנולוגיים מבצעיים לפלגות הלוחמות.
* **בית הספר יהל"ם** כולל בתוכו שלוש פלוגות הכשרות, פלוגת הדרכה ופלוגת מפקדה.

ב-2018 הוחלט לארגן את הפלגות המבצעיות תחת שתי פלגות-על, **פלגה ס'1** המאגדת את סיירת יעל ופלוגות סמו"ר, ו**פלגה ס'2** המאגדת את פלוגות הס"פ והאב"כ.

כיחידת ההנדסה הנבחרת של צה"ל, תפקידיה של יחידת יהל"ם רבים ומגוונים, וחלק רב מהם כולל עבודה עם חומרי נפץ.

### פלגת "סיירת יעל"

**סיירת יעל** היא סיירת הנדסית ואחת מיחידות הקומנדו בצה"ל ייעודה נועד לספק פתרונות יצירתיים בכל תוואי שטח. היחידה הייתה פעילה ביותר בלבנון בשנות ה-80 וה-90 של המאה ה-20 ועסקה בפעולות כנגד חזבאללה, בהן הנחת מטענים וכן איסוף מודיעין הנדסי. היחידה פועלת באופן אינטנסיבי ומספר רב של פעולות פיצוץ והריסת מבנים מיוחסות לה (כגון פיצוץ מבנים במוקטעה של רמאללה וחברון והריסת גשרים בבית חאנון).
רוב פעולותיה של הסיירת שקטות ומסווגות.

**ייעודי "סיירת יעל":**

* סיור ומודיעין הנדסי.
* קומנדו הנדסי.
* מבצעי חבלה חשאיים בעורף האויב (השמדת מטרות אויב ללא השארת עקבות).
* ביצוע פשיטות חבלה.
* שתילת חומרי נפץ שמטרתם לגרום נזק ממוקד ויעיל.
* השמדת תשתיות אויב והריסת מבנים באמצעות חומרי נפץ.
* פינוי שדות מוקשים מורכבים בצורה חשאית.
* צליחת מכשולי מים צרים, כולל העברה חשאית של כוחות.

ועוד מספר ייעודים.

### ס"פ - סילוק פצצות

לוחם ס"פ בעת נטרול זירת מטענים בגבול ישראל-סוריה, 17 בנובמבר 2020.
לוחם פלגת ספי"ר עם רובוט חבלה אנדרוס FX,‏ 2022.
פלגת ה**ס"פ** (פירוש השם: "סילוק פצצות"), שנקראה בעבר **יחס"פ** "היחידה לסילוק פצצות", היא הכוח המיוחד של צה"ל לנטרול והשמדה של מטעני חבלה של האויב, פצצות מתוחכמות, ראשי קרב של רקטות וטילים ולטיפול בתחמושת שונות ומורכבות. בשל תפקידם הייחודי והמגוון, עוברים לוחמי הס"פ הכשרות מיוחדות רבות הכוללות קורס לוט"ר וקרב מגע, הסמכות על כלי נשק שונים ועוד.

פלוגת הס"פ מורכבת כיום משתי פלגות: פלגת **ס"פ** ופלגת **ספי"ר** (ס"פ אוויר). למעשה כמעט ואין הבדל בין שתי הפלגות, והן עוברות הכשרה משותפת. ההבדלים היחידים בין שתי הפלגות הם הגזרות השונות בהן מוצבים הלוחמים, וכן העובדה שפלגת ספי"ר נותנת מענה גם לחיל האוויר בכל הקשור לעבודת ס"פ. המקצוע הצבאי של לוחמי הס"פ נקרא **סָלָק** (בניגוד לחבלן משטרתי).

למעשה, לוחמי ס"פ הם הכוח החבלני המיוחד של צה"ל והסמכות העליונה בתחום זה. בשל מומחיותם בנטרול ובהכנת חומרי נפץ ואף בהגנה מפני איומי אב"כ הם מסופחים לא אחת ליחידות מיוחדות אחרות כאשר יש חשש ממטענים.

לוחמי הס"פ משתמשים במגוון שיטות לסילוק פצצות: השמדה מרחוק באמצעות רובה בארט M82A1, נטרול באמצעות רובוט חבלה, פיצוץ מבוקר ולעיתים אף פירוק המטען בעזרת רובוט או ידנית.

לוחמי הס"פ מתמחים גם בסיוע ליחידות מיוחדות אחרות, כמו סיירת מטכ"ל, יחידת שלדג ושייטת 13, וכן לגופים ביטחוניים אזרחיים בתחום החבלה, חומרי הנפץ וההנדסה הקרבית בלוחמה בשטח בנוי. במסגרת תפקידים אלה פועלים לוחמי הס"פ בשיתוף פעולה ובצמוד ליחידות האחרות לצורך משימות מסוימות.
עקב הצורך לפעול בצמוד לכוחות מיוחדים אחרים ובאירועי השתלטות ולוחמה בטרור (לוט"ר) עוברים לוחמי הס"פ הכשרת לוט"ר ברמה גבוהה (לוט"ר השתלטות ו"קופים").

פעולות שהותרו לפרסום בהן פעלו לוחמי הס"פ בצמוד לשייטת 13 הן בהשתלטות על האוניות "קארין A" ו"פרנקופ".

### סייפן - פלגת האב"ך וסילוק פצצות

ב-2015 החלה הקמת פלוגת אב"ך סדירה ביהל"ם, בשם "**סייפן**". תפקיד הפלגה הוא לגלות איומים ושימוש בנשק בלתי קונבנציונלי, כגון נשק כימי, למגן את כוחות צה"ל נגדו, לנטרל את האיום ולטהר את השטח שבו פגע. בנוסף לטיפול באיומי אב"כ, מוכשרים לוחמי היחידה גם בחבלה וסילוק פצצות ומשמשים גם כלוחמי ס"פ. היחידה מפעילה בין השאר רובוטי חבלה ורחפנים. בנוסף להגנה מפני איומי אב"כ, לוחמי סייפן עוזרים בטיפול וחקירת מטעני חבלה ואמל"ח מסוכן.

### המכון הלאומי לחקר ופירוק תחמושת

גוף זה כפוף לפלגת התו"פ ומטרתו היא לתעד ולחקור את כל סוגי התחמושת בהם ניתן להיתקל, ללמוד את ההרכב והמבנה של התחמושת ולפתח תרגולת כיצד לפרקה בבטחה. המכון מחזיק מאגר מידע נרחב לגבי סוגים רבים של תחמושות, פצצות, מטעני חבלה וחומרי נפץ - לרבות תחמושות מיושנות והיסטוריות.

### סמור

**סמור** היא פלגת הקומנדו התת-קרקעי המהווה את מוקד הידע של צה"ל בכל הקשור ללוחמה תת-קרקעית. היא הוקמה על בסיס צוות המנהרות שפעל בדרום רצועת עזה בציר פילדלפי ובאזור רפיח. הצוות, שפעל אז כצוות עצמאי בפלוגת "אבירי הפלדה", פלוגת הצמ"ה והמנהרות של אוגדת עזה, הוכפף ומוזג עם יחידת יהל"ם על-מנת שיוכל להתמקצע בתחומו, לקבל אימונים והכשרה מסודרים וטובים יותר וכן יהיה בעל גישה לתקציבים ואמצעים טובים יותר.

צוות המנהרות היה תחת פיקודו של סרן אביב חקאני, ממייסדי הצוות המחודש ומפתחי תורת הלחימה כנגד מנהרות בצה"ל. הצוות בראשותו חשף כ-90 מנהרות, עד שנהרג באסון הנגמ"שים ב-12 במאי 2004. לאחר מותו הוחלף חקאני על ידי סרן משה טרנטו, שנהרג ב-29 בנובמבר 2004 כתוצאה מקריסת מנהרה אותה סרק מחוץ לרפיח.

אחרי שמוזגה היחידה עם יחידת יהל"ם הוחלט להרחיב את תפקידה גם לאיתור והשמדת סליקים ומחבואי נשק ואדם ביהודה ושומרון, איום שחשיבותו התגברה לאחר חטיפת החייל גלעד שליט באמצעות מנהרה שנחפרה עד לאזור שבו עמד הטנק בו שהה. הפלגה לקחה חלק במבצע שובו אחים ובו חשפה עשרות סליקים, מנהרות וחללי מסתור בחברון. חלק מייעודה של הפלגה ממשיך להיות איתור, טיפול ופיצוץ של מנהרות להברחת מחבלים בדרום הרצועה ומנהרות תופת שחופרים הפלסטינים בחלקה הצפוני של רצועת עזה. ב-10 בדצמבר 2005, לראשונה מאז ביצוע תוכנית ההתנתקות, נחשפה מנהרה שכזו בצפון רצועת עזה. הפלגה לקחה חלק מרכזי בהשמדת מנהרות הלחימה של רצועת עזה במהלך מבצע צוק איתן ב-2014. בעקבות המבצע שולש סד"כ היחידה. במהלך מלחמת חרבות ברזל הפלוגה הייתה אחראית לפיצוץ חשיפה וסיכול מאות פירי מנהרות כולל הצילום של החשיפה המפורסמת של המנהרה מתחת לבית החולים שיפא שדובר צה"ל שחרר לעולם.

שם היחידה הוא **סמור**, השם ניתן מתוך מחשבה על הסמור: חיה טורפת שמחסלת מכרסמים בתוך מנהרות ומחילות. בעבר הוא פורש גם כראשי תיבות של "סליקים ומנהרות".

### הבזק - פלגת הרובוטיקה

**הבזק** הייתה פלגת הרובוטיקה של יהל"ם. הפלגה עסקה בפיתוח ובתפעול רובוטים צבאיים למגוון מטרות, לרבות חבלה וסילוק פצצות. הפלגה החלה כמחלקת רובוטיקה, שהתרחבה באופן ניכר בעקבות האינתיפאדה השנייה וגדלה לפלגה על מנת לענות על הדרישות המבצעיות. פלגה זו היא למעשה החלוץ בכל הקשור להפעלת רובוטים צבאיים בצה"ל. מלבד צוות פיתוח שאחראי על פיתוח אמצעים לרובוטים ושכלולם היו קיימים ביחידה מספר צוותים, שהיו בכוננות בפיקודים השונים והסתפחו לכוחות אחרים בפעילות מבצעית הדורשת רובוטים. היחידה יועדה גם להפעיל רכבי סיור בלתי מאוישים, בעיקר בפיקוד הדרום.

על אף העובדה שפלגת הבזק הייתה פלגה מבצעית, חיילי הפלגה לא הוכרו כלוחמים ביחידה ולא קיבלו את סיכת הלוחם. הפלגה פורקה ויכולותיה פוצלו בין הפלגות המבצעיות. כיום הפלגה לא קיימת.

### פלגת הפריצה ופלגת גבעול

יחידות אלה הן יחידות מסווגות ורק מעט הותר לפרסום עליהן.

* **פלגת מדרון מושלג** - הפלגה הוקמה כחלק מהפקת הלקחים של ניסיון החילוץ הכושל של נחשון וקסמן. הלוחמים הם פורצים מומחים. הפלגה אחראית בין היתר על פיתוח אמצעי פריצה חמה (עם חומר נפץ) ואמצעי פריצה קרה, פיתוח תורת לחימה ותרגולות פריצה אמינות הנועדות בעיקר ללוחמה בשטח בנוי ואירועי לוחמה בטרור, הכוללים גם מצבים של בני ערובה.
* **פלגת גבעול** - פלגת מילואים, אחראית על התמודדות עם איומים לא קונבנציונליים (אב"כ).

מיון והכשרה
-----------

חיילי יהל"ם במסכם מסלול
לוחמי ספי"ר - סילוק פצצות אוויר
ככלל, מסלול ההכשרה ביחידה נחשב כאחד הקשים בצה"ל ודורש יכולות פיזיות ומנטליות רבות. תוכני ההכשרה מסווגים ומשתנים בהתאם לדרישות המבצעיות.
הצטרפות אפשרית רק לחיילים שהתגייסו לחיל ההנדסה ועברו את הגיבוש, וכן לנפלי יחידות מובחרות כגון קורס טיס, חובלים וצוללות שמתקבלים לאחר ראיון קבלה. בתחילת טירונות חיל ההנדסה, ניתנת האפשרות לכל החיילים לצאת לגיבוש בן 4 ימים הנחשב לקשה במיוחד, שבו רק המתאימים ביותר עוברים הלאה ומתקבלים ליחידה. בגיבוש נבדקים היכולות הפיזיות, הטכניות והמנטליות של הנבחנים, ורק כרבע מהמתחילים מסיימים אותו. אחרי הגיבוש המועמדים המתאימים עוברים ראיון ואחריו מוחלט האם הם מתקבלים ליחידה.

כאשר הם מסיימים את הטירונות מקצועם הבסיסי הוא פלס 05, ובמקום להמשיך לאימון מתקדם ותפיסת קו עם הגדודים הם מגיעים ליחידה ומשובצים בשלב א' של פלגת ההכשרות, לצוות אחד או שניים, במהלכו עוברים חודשיים טירונות יחידה הנחשבת כאחת המאתגרות שבצה"ל. כאשר שלב א' מסתיים הם מחולקים לצוותי הפלגות לפי מחזוריות עד לסוף המסלול שמתקיים שלוש פעמים בשנה (מרץ, אוגוסט ודצמבר).

על כל צוות מפקדים מפק"צ (שהוא קצין לוחם יהל"ם בדרגת סג"ם-סגן) וסמל הצוות (שהוא לוחם יהל"ם בדרגת סמל-רס"ל).

מסלול ההכשרה של הלוחמים אורך כשנה וארבעה חודשים, וכולל מלבד הכשרה מקצועית בהנדסה קרבית, חבלה וחומרי נפץ גם הכשרה קרבית גבוהה הכוללת:

* אימוני חי"ר בסיסי ומתקדם
* אימוני קליעה
* אימוני הישרדות וניווט
* אימוני קרב מגע
* אימוני לוחמה בטרור (לוט"ר)
* אימוני הנדסה קרבית ובפרט חבלה
* אימוני צניחה (תלוי מחזור ותקנים)
* אימוני טיפוס, גלישה וחילוץ (טג"ח)

אחרי חודשים ארוכים של אימונים אחידים לכולם, הכוללים הכשרת חי"ר ברמה גבוהה, ניווט ועוד מספר רב של סדרות וקורסים, החניכים ממוינים לפי כישוריהם ואז מתפצלים להכשרות ייעודיות על-פי המסלול שלהם: סיירת יעל, ס"פ וסמו"ר. כל יחידה עוברת מסלול נפרד הכולל הכשרה ספציפית המוכוונת אך ורק לה. מסלול ההכשרה ממשיך בקורסים מסוימים והכשרות מתקדמות גם בפלגות הלוחמים.

הדרישות ליחידה הן:

* **פרופיל** - 82–97 ללא סעיפים פוסלים,
* **דפ"ר** - 50.

חלק מהלוחמים ביהל"ם, שיצאו לקורס קצינים וסיימו שלב זה בהצלחה, משתבצים כמפקדי מחלקות (מ"מ) בפלוגות הרובאיות בגדודי ההנדסה הקרבית. דבר זה נעשה במגמה להפיץ חלק מהאיכויות, היכולות והכשירויות של יהל"ם בכלל החיל.

בשנת 2023 החל גיוס נשים ליחידה בפלוגה ייעודית בפלגת סילוק הפצצות. באפריל 2024 סיימו אותו 10 לוחמות.

נשק ואמצעים
-----------

רק מעט מהנשק והאמצעים של היחידה הותרו לפרסום, חלקם הוצגו בתערוכות "לחימה בעימות המוגבל" שנערכו על ידי מפקדת זרוע היבשה בשנים 2004 ו-2005, ועסקו בלחימה בעצימות נמוכה.

### אמצעים כלליים

רובי השירות של לוחמי יהל"ם הם רובי סער מקוצררים מדגמי M4A1. רובים נוספים בשירות הם התבור X-95 פלאט-טופ כולל בגרסה מושתקת וגרסת תת-מקלע X-95-S-SMG. בנוסף, חמושים לוחמי יהל"ם באקדחים ללחימה בחללים צפופים כגון בתים ומנהרות תת-קרקעיות. נשק קל נוסף כולל מקלעים (מדגמי נגב ומאג) ורובי צלפים מדגמי M24 SWS (משמשים את "סיירת יעל"), ובארט M82A1 (בקליבר 0.5 אינץ'). הבארט 0.5 הוא רובה נגד ציוד המשמש בעיקר לפגיעה במטרות חומר (מבנים וכלי רכב) ולסילוק פצצות.

* רובה סער M4A1 פלאט-טופרובה סער M4A1 פלאט-טופ
* רובה סער בולפאפ תבור X-95 פלאט-טופרובה סער בולפאפ תבור X-95 פלאט-טופ
* רובה נגד ציוד בארט M82A1רובה נגד ציוד בארט M82A1

לוחמי היחידה מצוידים גם בכוונות ואמצעים אופטיים שונים, כולל אמצעי ראיית לילה. בנוסף מצוידת היחידה באמצעי C4ISTAR הכוללים אמצעי שו"ב (שליטה ובקרה), אמצעי קשר וצי"ד.

לוחמי יהל"ם, ובמיוחד לוחמי סמו"ר (היחידה נגד מנהרות), מאומנים גם בטיפוס, גלישת מצוקים וחילוץ (טג"ח), ומצוידים באמצעים המתאימים לשם כך. לוחמי סמו"ר מצוידים גם במערכת נשימה המאפשרת להם לשהות פרקי זמן ארוכים בתוך המנהרות התת-קרקעיות.

כלוחמי הנדסה קרבית, לוחמי יהל"ם מיומנים בפינוי מוקשים, ומצוידים בהתאם: החל מציוד בסיסי כגון מגלה מוקשים, דקר חבלנים, כיפת סימון, סכין פלסים, סנדלי חבלה, ביגוד מגן, קסדות מיוחדות וכלה באמצעים מיוחדים בתחום. לוחמי פלגות הס"פ (סילוק פצצות) מצוידים במגוון רחב של אמצעים מיוחדים לסילוק פצצות, פינוי מוקשים וטיפול במטענים בשטח עוין (כגון רובוטים לסילוק פצצות, רובי שוטגאן ובארט M82A1). כדי להגן על עצמם בעת ניטרול מטענים, לוחמי הס"פ לובשים חליפה כבדה, ממוגנת ומשוכללת במשקל 30 ק"ג שנקראת "חליפח"ע" ומגינה עליהם מפני פיצוצים ורסיסים.

לוחמי יחידת הפריצה של יהל"ם מצוידים בציוד לפריצה קרה (באמצעות כוח וכלים מכניים) ופריצה חמה (באמצעות חומר נפץ). רוב האמצעים הללו מסווגים, אך הם כוללים גם אמצעים בסיסים כגון לום, פטיש כבד וגרזן. סיירת יעל משתמשת בסירות גומי.

ב-2023 נחשף שיהל"ם מפעילה רחפן תוקף בשם "קרנף" החמוש במטול רימונים 40 מ"מ, שפותח על ידי יחידת יפת"ח.

### אמצעי חבלה

יהל"ם היא יחידת החבלה הראשית והמיומנת ביותר של צה"ל ומצוידת במגוון רב של אמצעים לשם כך, החל במטעני חבלה, חומרי נפץ ומוקשים, עבור באמצעי יזימה ופיצוץ, וכלה באמצעים מיוחדים מסווגים.

יחידת סמו"ר מפעילה את מערכת אמולסיה לפיצוץ מנהרות - מערכת שנועדה להשמדת מנהרות טרור על ידי הזרקה אחידה של חומר נפץ לכל אורך המנהרה. המערכת פותח בעקבות האירוע בו נהרגו לוחמי צוות המנהרות, ומורכבת משני מיכלים הנושאים חומרים שאינם רגישים לפיצוץ ובעירה, רק בעת הזרקתן אל המנהרה הם מתערבבים יחד והופכים לחומר נפץ. המערכת נישאת על גבי משאית ובעתיד תותקן כנגרר מאחורי טנק או דחפור.

### כלי רכב ורק"ם

כמו כל יחידות צה"ל, יחידת יהל"ם מצוידת בכלי רכב על מנת להתנייד ולהוביל אמצעים. בניגוד ליחידות מובחרות ומיוחדות אחרות, יהל"ם מפעילה גם כלים כבדים בהם רכב קרבי משוריין וציוד מכני הנדסי.

כלי הרכב ה"רכים" של היחידה כולל רכבי שטח מדגמי האמר ו"זאב" ממוגנים, וכן משאית ממוגנת עם אמצעים לנטרול פצצות ומטענים, הנושאת ציוד חבלה ורובוטים צבאיים.

כאשר יש סכנה גדולה בגישה לזירת האירוע מתניידים הלוחמים בנגמ"שים כבדים הכוללים פומ"ה ונמ"ר הנדסי (בהשאלה מגדודי ההנדסה הקרבית הסדירים), אכזרית (בהשאלה מחטיבות חיל הרגלים) וכן בכלי מיוחד שפותח במיוחד עבור יהל"ם - הנקפומ"ה. הנקפומ"ה הוא נגמ"ש חיל הנדסה כבד המבוסס על נקפדון וכולל מיגון כלוב, צריחון ממוגן ("קונכייה") ומסדרון קדמי, המאפשר פריקה נוחה יחסית של לוחמים וציוד (כגון רובוטים). הנקפומ"ה נועדה להובלת לוחמים וציוד הנדסי. עם קליטת הנמ"ר ההנדסי בחיל ההנדסה הקרבית, גם יהל"ם מבצעת בו שימוש מאחר שהוא נוח יותר לתובלת אמצעים ופריקה מדלת אחורית (בניגוד לפומ"ה).

יהל"ם מפעילה גם כלי צמ"ה בשיתוף עם יחידות הצמ"ה של חיל ההנדסה הקרבית. כלי הצמ"ה כוללים דחפורי D9 משוריינים, מחפרים ממוגנים ומקדחי בורות. הדחפורים התגלו כשימושיים למגוון רב של משימות: נטרול מטענים ופינוי שדות מוקשים, ניקוי זירות מטענים, פתיחת צירים ופריצת מכשולים, איתור וחשיפת מנהרות תת-קרקעיות, חישוף צבאי, הריסת מבנים ותשתיות אויב וביצוע מבצעי "סיר לחץ" נגד מחבלים. חלק מדחפורי היחידה מופעלים בשלט רחוק. ככלל, הפעלת כלי הצמ"ה נעשית בדרך כלל בידי מפעילי צמ"ה בכירים ומנוסים המסתפחים ליחידה ופועלים תחת פיקודה (ב-D9 הכולל צוות של מפקד ומפעיל, המפקד יהיה לוחם או קצין מיהל"ם והמפעיל יהיה לוחם צמ"ה בכיר ש"הושאל" מהיחידות הרגילות של חיל ההנדסה).

### רובוטיקה

בעקבות העיסוק הרב בחומרי נפץ ומטעני חבלה, הייתה יחידת יהל"ם החלוצה בשימוש רובוטים צבאיים בצה"ל. היחידה התחילה עם רובוטי חבלה רגילים אך בעקבות האינתיפאדה השנייה רובוטים נוספים נוספו לארסנל. כיום מפעילה מחלקת הרובוטיקה של יהל"ם עשרות רובוטים מ-18 סוגים. בהם:

רובוט חבלה מדגם "טאלון" של יהל"ם, המשמש לטיפול במטעני חבלה וסריקת אזורים מסוכנים.
* רובוט חבלה **"אנדרוס" MarkV-A1** לפירוק מטעני נפץ, מצויד במצלמה, זרוע עם צבת ורובה shotgun. רובוט זה עבר שדרוג והשבחה מקיפה על ידי צה"ל, אשר שדרגה בצורה משמעותית את היכולות שלו בהשוואה לצבאות ומשטרות ברחבי העולם המשתמשים בו.
* "**EyeDrive**": רובוט זעיר למשימות תצפית, סריקת מבנים, מעקב והפעלת אמצעים מרחוק - לשם כך הוא מצויד במצלמות יום ולילה עם שדה ראייה של 360 מעלות. הרובוט מצטיין בעמידות גדולה המאפשרת לו להיזרק אל תוך מבנים או מגגות בלי להיפגע. הרובוט מיוצר על ידי נורת'רופ גראמן.
* "**טאלון**": רובוט לסיור, תצפית וסילוק פצצות. הרובוט מצויד במזקו"ם המאפשר לו עבירות גבוהה בתנאי שטח קשים כולל חול, מים ושלג. בנוסף הוא יכול לטפס במדרגות. הוא מהיר ובעל יכולות אמפיביות. הוא מצויד בזרוע עם צבת, מצלמות יום ולילה, ואינפרא אדום, ציוד תקשורת וגלאי אב"ך. ל"טאלון" שירות מבצעי מוכח של כ-100,000 משימות בעיראק ואפגניסטן על ידי הכוחות המזוינים של ארצות הברית. ב-2013 נקלט ביחידה דגם משופר, "טאלון 4".
* **אגמית**: רובוט טאלון בו הוחלפו האמצעים לפירוק פצצות במערכת ייעודית לסריקה ומיפוי תלת־ממדי מבפנים של מבנים ומנהרות, על ידי שילוב של מצלמות וסורקי לייזר. המערכת מיוצרת על ידי חברת אלביט מערכות. בשירות פלגת סמו"ר.
* רובוט חבלה **אנדרוס FX** לפירוק מטעני נפץ ונפלי תחמושת, בעל יכולת תנועת זרוע ועבירות משופרות. בעל מצלמות וחיישנים רבים, ואפשרות להתקנת מכשירים שונים בקצה הזרוע. זהו הרובוט החדש והמתקדם ביותר בפלגת הס"פ של יהל"ם.
* **רובוט MTGR**: רובוט לסריקת מנהרות ומבנים.

בנוסף מפעילה היחידה כלים הנדסיים בשלט רחוק. כלים אלה כוללים:

דחפור בשלט רחוק מדגם פנדה (דחפור D9T).
* "**רעם השחר**": דחפורי CAT D9N בלתי-מאוישים המופעלים בשלט רחוק על ידי מפעילי צמ"ה איכותיים שעברו הסבה למפעילי רובוטים.
* "**פו הדב**" ו"**פנדה**": דחפורי CAT D9T ממוגנים ומשוכללים שניתן להפעיל הן בשלט רחוק והן מתוך הכלי עצמו (איוש הדחפור).
* "**כתר פז**": טרקטור בשלט רחוק לפינוי מטענים ומוקשים.
* **רובוט MiniCat**: מיני-מעמיס זחלי תוצרת קטרפילר הנשלט בשלט רחוק ובעל יכולות חצי-אוטונומיות. מיועד בעיקר לטיפול בזירות מטענים וסילוק פצצות.
* "**חתול חולות**": מיני-מעמיס זחלי לא-מאויש של בובקאט המצויד בכף, קלשון או מחרשה, הנשלט מרחוק על ידי לוחמי הנדסה. נועד לטפל במטעני חבלה בשטח חולי.
* "**סה"ר - סייר הנדסי רובוטי**": רובוט צבאי על בסיס מיני-מעמיס זחלי של בובקאט המצויד בכף, קלשון או מחרשה, הפועל באופן אוטונומי או הנשלט מרחוק על ידי לוחמי הנדסה. נועד לטפל במטעני חבלה ומוקשים. לדברי התעשייה האווירית המייצרת את הכלי: "סהר היא מערכת אוטונומית לחלוטין שפותחה על מנת לבצע מגוון רחב של משימות מבצעיות בזירות שונות הכוללות פריצת צירים, מיפוי סביבה, גילוי ופינוי מוקשים, מטענים וחסימות צירים ועוד."

במהלך השנים איבדה יהל"ם רק 2 רובוטים תוך כדי לחימה. חלק מאותם רובוטים אף מיועדים להשמדה עצמית במקרה של נפילה לידי אויב.

צל"שים ועיטורים
---------------

* צל"ש אלוף  צל"ש אלוף ב-2002 מאלוף פיקוד המרכז על לחימתה במבצע חומת מגן ובמהלך האינתיפאדה השנייה
* צל"ש אלוף  צל"ש אלוף ב-2019 מאלוף פיקוד הצפון על מבצע מגן צפוני
* צל"ש אלוף  צל"ש אלוף ב-2021 מאלוף פיקוד הדרום על פעולותיה נגד מנהרות הטרור ברצועת עזה
* אות הערכה מטעם הרמטכ"ל  אות הערכה מטעם הרמטכ"ל ב-2020
* צל"ש אלוף  צל"ש אלוף ב-2023 מאלוף פיקוד הדרום על פעולות חשאיות בתחום לוחמת מנהרות בגזרה

סיכת יהל"ם
----------

סיכת יהל"ם
סיכת יהל"ם נועדה לסמל את יחידת ההנדסה המיוחדת אחרי איחוד "סיירת יעל" והיחס"פ והקמת פלגות מיוחדות חדשות. גודל הסיכה הוא 7 ס"מ (מהגדולות בצה"ל). בסיכה סמליות רבה:

* הכנפיים מסמלות את כנפי עוף החול המתחדשות מן האש;
* הצבע האדום מסמל את הבעירה שבמקצוע החבלה;
* הצבע הכסוף זהה לצבע הכומתה;
* החרב מסמלת את הלוחם;
* הצריח מסמל את חיל ההנדסה;
* היהלום במרכז מסמל את היחידה.

מפקדי היחידה
------------

| שם | תקופת כהונה | הערות |
| --- | --- | --- |
| יוחנן (יוחי) קרמר | 1998−1995 | המפקד הראשון לאחר האיחוד |
| משה שלי | 1998–2000 |  |
| עתי שלח | 2000–2002 | מפקד היחידה במבצע חומת מגן |
| יובל מור | 2002–2004 |  |
| יוסי רפאלוב | 2004–2007 |  |
| אמיר אולו | 2007–2010 | מפקד יהל"ם במבצע עופרת יצוקה |
| סהר אברג'יל | 2010–2012 |  |
| עידו מזרחי | 2012–2014 | לימים קצין הנדסה ראשי |
| יואב טורחנסקי | 2014–2015 | מפקד יהל"ם במבצע צוק איתן, לימים קצין הנדסה ראשי |
| ירון בית-און | 2015–2017 | המפקד הראשון של היחידה בדרגת אל"ם |
| שחר בק | 2017–2019 | מפקד היחידה במבצע מגן צפוני |
| מנור ינאי | 2019–2022 |  |
| אל"ם א' | 27 ביולי 2022– | מפקד היחידה במלחמת חרבות ברזל |

גלריה
-----

* 
* לוחמי יהל"ם בתרגיל השתלטותלוחמי יהל"ם בתרגיל השתלטות
* לוחמי יהל"ם בתרגיל השתלטותלוחמי יהל"ם בתרגיל השתלטות
* טקס החלפת מפקדי היחידהטקס החלפת מפקדי היחידה
* טקס הענקת הצטיינותטקס הענקת הצטיינות

ראו גם
------

|  |  |
| --- | --- |
| פורטלפורטל | לערכים, תחומים ומושגים נוספים ראו פורטל צה"ל. |

* חיל ההנדסה הישראלי
* סילוק פצצות
* הנדסה קרבית
* יחידות מובחרות בצה"ל

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **יהל"ם** |
| ויקישיתוף תמונות ומדיה בוויקישיתוף: **יהל"ם** |

 פרק זה טעון עריכה. אנא תרמו לוויקיפדיה ועזרו לערוך אותו. ייתכן שתמצאו פירוט בדף השיחה. הסיבה היא: לצמצם את הקישורים לקישורים עיקריים שמסבירים על יהל"ם.
אתרים רשמיים
* על יחידת יהל"ם - אתר מז"י
* על יחידת יהל"ם באתר עמותת חיל ההנדסה הקרבית
* אתר עמותת יהל"ם

כתבות מאתרים רשמיים
* עמרי חפץ וירדן אלעזר, במחנה, לפצח את היהל"ם, באתר צה"ל (דרך ארכיון האינטרנט), 3 במאי 2012(הקישור אינו פעיל, 19 בפברואר 2017)
* סמדר קרמפף, עמוק באדמה, ביטאון ביבשה, גיליון 21, דצמבר 2012
* תומר מאיר, יהל"מים חדשים, אתר זרוע היבשה, 20 בנובמבר 2014
* פיצוץ בית המטבחיים בחולון על ידי לוחמי יהל"ם, סרט בערוץ YouTube של דובר צה"ל סרטונים
* לראשונה: לוחמי יהל"ם ערכו תרגיל מיוחד במתכונת החדשה. כך זה נראה בדף הפייסבוק הרשמי של צה"ל
* הכירו את החיילים שמתעדים את הפעילויות הסודיות ביותר, באתר צה"ל, 4 באוקטובר 2017
* תיעוד: נהרס בית המחבל שרצח את הרב רזיאל שבח ז"ל, באתר צה"ל, 24 באפריל 2018
* עמית מלמד, מערכת אתר צה"ל, איך תוכלו להיות חלק מלוחמי היחידה המובחרת של הנדסה הקרבית?, באתר צה"ל, 16 בספטמבר 2018
* מירב בראל, מערכת אתר צה"ל, מה חיפשו לוחמי יהל"ם מתחת לנתיבי איילון? צפו, באתר צה"ל, 12 במאי 2019
* ינון שלום יתח, מערכת אתר צה"ל, הצטרפנו למסכם המסלול הכי מפוצץ בצה"ל, באתר צה"ל, 20 בינואר 2021
* מערכת אתר צה"ל, מפקד פיקוד הדרום העניק ציון לשבח ליחידת יהל"ם, באתר צה"ל, 18 במרץ 2021
* מה מחפשת פלוגה של יחידת העילית יהל"ם בבסיס חיל האוויר?, באתר צה"ל
* 20 שנה אחרי - בחזרה למבצע שליטש את יהל"ם, באתר צה"ל, 8 ביוני 2022
* יצאנו לבדוק 3 מאמצעי הלחימה הכי מפוצצים של יהל"ם, באתר צה"ל, 22 באוגוסט 2022
* ארבעה מקצועות ביהל"ם או ארבעת המינים?, באתר צה"ל, 4 באוקטובר 2023
* השמדת מנהרות כבר ראיתם - אבל איך זה מרגיש בבטן האדמה?, באתר צה"ל, 10 באפריל 2024

סקירות מאתרי אינטרנט
* יחידת יהלום, באתר יחידה
* תמונות מחשיפת 7 מנהרות, 1 בנובמבר 2007 (פרסום של דובר צה"ל ב"פורום צבא וביטחון" בפרש)

כתבות בכלי התקשורת
* מיכל דניאלי, ‏יהל"ם: היחידה המובחרת של חיל ההנדסה הקרבית, באתר ‏מאקו‏, 21 באוגוסט 2011
* שי גל, ‏הלוחמים שבחזית המאבק במנהרות, באתר ‏מאקו‏, 2 באוגוסט 2014
* שי לוי, ‏חצי טון חומר נפץ: הקרב הקשה לוחמי יהל"ם בעזה, באתר ‏מאקו‏, 28 באוגוסט 2014
* פליקס פריש, פיצוץ של יחידה - עשור ליהל"ם, באתר nrg‏, 25 באוקטובר 2005 (הכתבה סרוקה בליווי תמונות)
* נאוה צוריאל, המחלקה החשאית, "כל העיר"
* לילך שובל, אגרוף של יהלום, באתר ישראל היום, 22 בספטמבר 2010
* יעקב לויתם, פלגת מזיזי ההרים, באתר ישראל היום, 7 בפברואר 2014
* אמיר בוחבוט‏, מפלצת של יחידה - צפו באימון מסכם של יהל"ם, באתר וואלה!‏, 24 באוגוסט 2012
* אלי שלזינגר וקובי הר צבי, צפו: הלוחמים הנועזים ביותר של צה"ל, באתר בחדרי חרדים, 20 באוקטובר 2015
* יוחאי עופר, מלחמת חפירות: לוחמי פלג"ת סמו"ר מוכנים למתקפה תת-קרקעית, באתר nrg‏, 24 ביוני 2016
* ימי רוט, ‏מייסד יחידת העילית ללחימה במנהרות בראיון פרישה: "האויב לומד ומפיק לקחים", באתר מעריב אונליין, 28 ביולי 2018
* ניצן שפירא, ‏קחו נשימה עמוקה: הסודות של המאבק במנהרות הטרור מתחת לאדמה, באתר ‏מאקו‏, 8 באוקטובר 2022

כתבות וידאו
* יחידת יהל"ם - היהלום שבכתר, מאולפן שישי, ערוץ 2
* אמיר בוחבוט‏, ציידי המנהרות של צה"ל: הלוחמים שאורבים לחמאס בבטן האדמה, באתר וואלה!‏, 13 באוקטובר 2016
* צפו: כך סיירת יהלום נלחמת באיום המנהרות, IsraelDefense, דצמבר 2016
* איתי בלומנטל, צה"ל נערך לנשק לא-קונבנציונלי בידי גורמי טרור בגולן הסורי, באתר ynet, 21 בדצמבר 2016
* יהונתן בניה, פורצי הדרכים: לוחמי יהל"ם והרובוטים, באתר ynet, 6 באוקטובר 2017
* ציידי המנהרות: בחשכה, בעומק האדמה - עם לוחמי מנהרות הטרור, כתבתו של אור הלר, ערוץ 10
* 400 לוחמים תחת אש: נהרסו בתי המחבלים שהרגו את רס"ן בר פלח, סרטון בערוץ "כאן | חדשות - תאגיד השידור הישראלי", באתר יוטיוב (אורך: 05:20), 2 בינואר 2023 - תיעוד הריסת בית מחבל על ידי סיירת יעל
* תיעוד מיוחד מהריסת בתי מחבלים, סרטון בערוץ "ynet", באתר יוטיוב (אורך: 05:22), מאי 2023

סרטוני וידאו
* פעילות יהל"ם, ביוטיוב
* בלעדי: כך נראית יחידת יהל"ם מבפנים | צה"ל, בערוץ היוטיוב של צה"ל, 1 בנובמבר 2021
* ארבעה מקצועות ביהל"ם או ארבעת המינים? | את"צ, סרטון בערוץ "הפצות צה"ל", באתר יוטיוב (אורך: 01:42)

הערות שוליים
------------

1. ↑  אמיר בוחבוט‏, "מפלצת של יחידה": צפו בלוחמי יהל"ם באימון מסכם, באתר וואלה!‏, 4 באוגוסט 2012
2. ↑  עמרי אסנהיים וחן קוטס-בר, נקמת דם, באתר nrg‏, 3 ביוני 2005.
3. 1 2  עתי שלח, החיים זה מה שקורה בין התוכניות, אתר "ישראל דיפנס", ‏ 22.03.2014.
4. ↑  צל"ש יחידתי - יחידת יהל"ם, באתר הגבורה
5. ↑  "שמורות טבע" הן כינוי לבונקרים ומערכות מנהרות תת-קרקעיים שהוסוו בצמחייה עבותה.
6. ↑  אמיר בוחבוט, מפקד יחידת יהלום: משתמשים בהרבה כח, באתר nrg‏, 7 בינואר 2009
7. ↑  אלון בן דוד, היהלום של צה"ל, באתר nana10‏, 9 באפריל 2009
8. ↑  חנן גרינברג, מפקד יחידת הנדסה: נטרלנו מאות מטענים, באתר ynet, 7 בינואר 2009 - על פעילות היחידה במבצע עופרת יצוקה
9. ↑  חנן גרינברג, לוחם נהרג בצפון הרצועה, החמישי ביממה, באתר ynet, 6 בינואר 2009
10. 1 2  איתמר שגב, לכידת אוניית הנשק "פרנקופ"- גרסת יהל"ם, אתר זרוע היבשה.
11. ↑  James Dunnigan, Israeli Gadget Masters Threaten Iran, Strategy Page, 5.12.2011
12. ↑  שיר פילו, נוטרל מטען שיועד לפיגוע רב נפגעים, אתר זרוע היבשה, 21.2.2012
13. ↑  צה"ל חשף מנהרת טרור שנחפרה מרצועת עזה אל תוך שטח ישראל, באתר צה"ל (דרך ארכיון האינטרנט), 13 באוקטובר 2013(הקישור אינו פעיל, 19 בפברואר 2017)
14. ↑  אסף גבור ויוחאי עופר, חמישה חיילי צה"ל נפצעו ממטען, אחד קשה, באתר nrg‏, 1 בנובמבר 2013.
15. ↑  ההרוגים בתקיפות צה"ל ברצועה: 3 מומחי מנהרות של חמאס, נענע10, 1 בנובמבר 2013.
16. ↑  מפקד פיקוד דרום: "פעולה של החמאס תיענה בתגובה כואבת", באתר צה"ל (דרך ארכיון האינטרנט), 1 בנובמבר 2013(הקישור אינו פעיל, 19 בפברואר 2017).
17. ↑  אמיר בוחבוט‏, אחרי התקרית: הכלי המיוחד שהשמיד את המנהרה בעזה, באתר וואלה!‏, 2 בנובמבר 2013.
18. ↑  נעם ויטמן, לא רק חיל הים: לוחמי ההנדסה מספרים על תפיסת אוניית הנשק, באתר צה"ל (דרך ארכיון האינטרנט), 10 במרץ 2014(הקישור אינו פעיל, 19 בפברואר 2017).
19. ↑  יואב זיתון ואילנה קוריאל, מנהרת טרור בשטח ישראל: 'המטרה - חטיפה', באתר ynet, 21 במרץ 2014.
20. ↑  תומר מאיר, מחפשים מתחת לאדמה, באתר זרוע היבשה, 17 ביוני 2014.
21. ↑  אור הלר "שובו אחים": עשרות מנהרות תת-קרקעיות נחשפו ביהודה ושומרון, נענע10, 22 ביוני 2014.
22. ↑  ניר דבורי, ‏הלוחמים שמחפשים אחר הנעדרים: "זו משימה לאומית, המאמץ יהיה שווה", באתר ‏מאקו‏, 22 ביוני 2014
23. ↑  יואב זיתון, אחרי אישור בג"ץ: נהרסו בתי 4 מחבלים, באתר ynet, 14 בנובמבר 2015.
24. ↑  אליאור לוי ורועי ינובסקי, תיעוד: כך פוצץ בית המחבל במחנה הפליטים שועפט, באתר ynet, 2 בדצמבר 2015.
25. ↑  אמיר בוחבוט‏, צה"ל הרס את ביתו של מפקד החוליה שרצחה את הזוג הנקין, באתר וואלה!‏, 03 בדצמבר 2015.
26. ↑  מפקד פיקוד הדרום העניק אותות הצטיינות על פעילות מבצעית לכוחות שונים בגזרה הדרומית: "בכוחות משותפים – נגן על חירות ועצמאות ישראל", אתר צה"ל, 5 באפריל 2017.
27. ↑  איתי בלומנטל ומתן צורי, הותר לפרסום: צה"ל נטרל והשמיד מנהרת טרור שחדרה לישראל, באתר ynet, 11 באוקטובר 2018.
28. ↑   נוטרלה מנהרת טרור התקפית של חמאס שחדרה לשטח ישראל, באתר צה"ל, 11 באוקטובר 2018.
29. ↑   מערכת אתר צה"ל, צל"שים למובילי מבצע "מגן צפוני" על נטרול מנהרות הטרור של חיזבאללה, באתר צה"ל, 20 במרץ 2019.
30. ↑   מערכת אתר צה"ל, אלה היחידות שיקבלו "אות הערכה מבצעי" מהרמטכ"ל, באתר צה"ל, 9 בדצמבר 2020
31. ↑   איך ייראה הבסיס החדש של יחידת יהל"ם?, באתר צה"ל, 24 באפריל 2018.
32. ↑   מערכת אתר צה"ל, מפקד פיקוד הדרום העניק ציון לשבח ליחידת יהל"ם, באתר צה"ל, 18 במרץ 2021,  
חדשות 0404, אלוף פיקוד הדרום העניק צל"ש ליחידת יהל״ם: "מבטא הערכה רבה ליחידה שפעלה בצורה מקצועית ובאומץ לב", באתר חדשות 0404‏, 18 במרץ 2021.
33. ↑   סוכלה מנהרת טרור של חמאס בצפון הרצועה. צפו בתיעוד, באתר צה"ל, 15 באוגוסט 2022,  
יואב זיתון, צה"ל השמיד מנהרת טרור של חמאס, אחרי המבצע בעזה: "נקווה שיתייאשו", באתר ynet, 15 באוגוסט 2022.
34. ↑  יוסי יהושוע, דאגה במערכת הביטחון בעקבות תמיכת בכירי הרשות הפלסטינית בטרור, באתר ynet, 26 באוקטובר 2022.
35. ↑   13 מבוקשים נעצרו במבצע משותף לסיכול טרור באיו"ש, באתר צה"ל, 22 במאי 2023.
36. ↑  אלישע בן קימון, "כמעט בכל בית מצאנו מטען או אמל"ח": תיעוד בלעדי של יהל"ם במבצע בית וגן, באתר ynet, 7 ביולי 2023.
37. ↑   הוענק צל"ש מפקד פד"ם ליחידת יהל"ם, באתר צה"ל, 5 ביולי 2023.
38. ↑   כך הושמדו מעבדת נפץ ומחסן מטענים בבלאטה, באתר צה"ל, 16 באוגוסט 2023,  
 כך נראתה הפעילות הכירורגית של יהל"ם בבלאטה, באתר צה"ל, 17 באוגוסט 2023.
39. ↑   מ"פאודה" למילואים: צחי הלוי מספר איך הציל עם צוות לוחמים משפחה מכפר עזה, סרטון בערוץ "חדשות 13", באתר יוטיוב (אורך: 07:11).
40. ↑   לוחמי יהל"ם תפסו ילקוט שמולכד ע"י חמאס. תיעוד מטיהור השטח, באתר צה"ל, 22 באוקטובר 2023.
41. ↑   נחשפה מנהרת טרור מתחת לבית החולים שיפאא' - תיעוד מבפנים, באתר צה"ל, 19 בנובמבר 2023.
42. ↑  יואב זיתון, מנהרה תת-קרקעית, חדר פיקוד של חמאס ואמל"ח במחלקת הלב: תיעוד הגילויים החדשים בשיפא, באתר ynet, 19 בנובמבר 2023.
43. ↑  אמיר בוחבוט‏, מרחוק, בעזרת רובוטים: כך נפרצה הדלת המסתורית מתחת לבית החולים שיפא, באתר וואלה!‏, 21 בנובמבר 2023.
44. ↑   כ-400 פירי מנהרות הושמדו מתחילת הלחימה, באתר צה"ל, 22 בנובמבר 2023.
45. ↑   תיעוד מהתקלות לוחם יחידת יהל"ם | את"צ, סרטון בערוץ "עדכוני צה"ל", באתר יוטיוב (אורך: 01:07), 12 בדצמבר 2023.
46. ↑  יואב זיתון, אלישע בן קימון, תיעוד יוצא דופן: חיסול מחבלים במנהרה של חמאס ב"אמצעים מגוונים", באתר ynet, 14 בדצמבר 2023.
47. ↑   בתוך מנהרת הטרור הגדולה ביותר שנחשפה. תיעוד מיוחד מבטן האדמה, באתר צה"ל, 17 בדצמבר 2023.
48. ↑   קובי פינקלר, תיעוד מבטן האדמה: נחשפה מנהרת הטרור הארוכה ביותר של חמאס, באתר ערוץ 7, 17 בדצמבר 2023.
49. ↑   הושמדו 3 פירי מנהרת טרור של חמאס שהובילו לעיר עזה, באתר צה"ל, 27 בדצמבר 2023.
50. ↑  יואב זיתון, בפיצוץ אדיר: כוחות הנדסה השמידו רשת מנהרות מתחת לביה"ח רנתיסי | תיעוד, באתר ynet, 27 בדצמבר 2023.
51. ↑   יהל"ם איתרו והשמידו את מנהרות המטה הכללי של חמאס בצפון עזה, באתר צה"ל, 29 בדצמבר 2023.
52. ↑  תיעוד מיוחד: צה"ל איתר והשמיד את דירת המסתור של יחיא סנוואר, באתר מעריב אונליין, 29 בדצמבר 2023,  
לילך שובל, תשתיות נרחבות וחדרי תפילה: מנהרות המטה של חמאס בצפון הרצועה ודירת המסתור של סינוואר אותרו והושמדו, באתר ישראל היום, 29 בדצמבר 2023,  
כתבי חדשות 12, ‏היום ה-84 למלחמה | רשת חשמל וחדרי מנוחה: הושמדו מנהרות המטה הכללי של חמאס בעזה, באתר ‏מאקו‏, 29 בדצמבר 2023.
53. ↑  שורת מינויים בדרגות אל"ם וסא"ל; תקן מפקד יהל"ם הועלה מסא"ל לאל"ם, באתר צה"ל (דרך ארכיון האינטרנט), 19 בינואר 2015(הקישור אינו פעיל, 19 בפברואר 2017).
54. 1 2  דנה ברנר, זרוע היבשה, כך מתכוננת יחידת יהל"ם למערכה הבאה, באתר צה"ל (דרך ארכיון האינטרנט), 12 באפריל 2015.(הקישור אינו פעיל, 19 בפברואר 2017)
55. 1 2  קובי דוד‏, הצצה לסיירת יעל: "צריכים להיות הטובים ביותר", באתר וואלה!‏, 23 במרץ 2013.
56. ↑   מירב בראל, מערכת אתר צה"ל, כך מסייעת הפלגה ביחידת יהל"ם לכוחות מול מכשולי הטבע. צפו, באתר צה"ל, 26 ביוני 2019.
57. ↑  איתמר שגב, לכידת אוניית הנשק "פרנקופ"- גרסת יהל"ם, אתר זרוע היבשה.
58. ↑  לילך שובל, הנשק של צה"ל נגד לוחמת אב"כ: פלוגה חדשה ביהל"ם, באתר ישראל היום, 11 בינואר 2016 02:27.
59. ↑  פוסט ותמונה, בפייסבוק של צה"ל, 21 באפריל 2023.
60. ↑  ניר דבורי, ‏הצצה ליחידה שבודקת את נשקי האויב, באתר ‏מאקו‏, 19 באוקטובר 2010
61. ↑  איתמר שגב, מפרקים אותם - על המכון הלאומי לחקר ופירוק התחמושת, ביטאון ביבשה גיליון 16, 19.01.2011.
62. ↑  יפתח שפיר וגל פרל, לוחמה תת-קרקעית: אתגר חדש־ישן, בתוך הספר "'**צוק איתן' השלכות ולקחים**", המכון למחקרי ביטחון לאומי, נובמבר 2014, עמודים 49–53.
63. ↑  שי לוי, ‏פועלות בחסות הצללים: היחידות הפחות מוכרות בצה"ל, באתר ‏מאקו‏, 16 בינואר 2014
64. ↑  שי לוי, ‏חוד החנית: הצוות אליו השתייכו לוחמי דובדבן ליאב ואיתן ז"ל, באתר ‏מאקו‏, 18 בדצמבר 2023
65. ↑  אבי אליהו, ‏רק הטובים ישרדו: גיבוש ליהל"ם, מבט מבפנים, באתר ‏מאקו‏, 6 בספטמבר 2013
66. ↑   עמית מלמד, מערכת אתר צה"ל, איך תוכלו להיות חלק מלוחמי היחידה המובחרת של הנדסה הקרבית?, באתר צה"ל, 16 בספטמבר 2018.
67. ↑   התגייסו הלוחמות הראשונות ליחידת יהל"ם, באתר צה"ל, 14 במרץ 2023
68. ↑   היהל"ם שבכתר: הלוחמות הראשונות שסיימו מסלול ביחידה העילית, סרטון בערוץ "כאן חדשות", באתר יוטיוב (אורך: 11:39), 15 באפריל 2024.
69. 1 2   יצאנו לבדוק 3 מאמצעי הלחימה הכי מפוצצים של יהל"ם, באתר צה"ל, 22 באוגוסט 2022.
70. ↑  יואב זיתון, יורה רימונים, מתאבד, הופך ל"טיל מונחה" | הרחפנים הקטלניים של צה"ל נחשפים, באתר ynet, 6 בינואר 2023.
71. ↑  כוחות עזר, ביטאון ביבשה, גיליון 17, מאי 2011.
72. ↑  הכלי המיוחד שהשמיד את המנהרה בעזה, באתר וואלה!‏, 2 בנובמבר 2013
73. ↑  כלומר: כלי רכב אופניים (לא זחליים) שאינם רכב קרבי משוריין.
74. ↑  הרובוטים של חיל ההנדסה הקרבית, הבלוג הרשמי של צה"ל
75. 1 2  אלי שלזינגר וקובי הר צבי, צפו: הלוחמים הנועזים ביותר של צה"ל, באתר בחדרי חרדים, 20 באוקטובר 2015.
76. ↑  רובוט הס"פ אנדרוס מדליק נרות חנוכה, באתר ynet, 18 בדצמבר 2006
77. ↑  שי חזקני, העתיד כבר כאן, באתר nana10‏, 28 במאי 2008
78. ↑  רובוט, הדור הבא, זרוע היבשה, 22 ביולי 2013
79. ↑   בתיה ואן זיידן, מערכת אתר צה"ל, קבלו את הרובוט החדש והפיתוחים האחרונים ביהל"ם, באתר צה"ל, 3 במאי 2020.
80. ↑  סמדר קרמפף, רובוטים מהעתיד - פרק 1, אתר זרוע היבשה, 18 ביוני 2012.
81. ↑  סה"ר - סייר הנדסי רובוטי, בפורום צבא וביטחון בפרש.
82. ↑  ירדן מושליון, 20 שנה אחרי - בחזרה למבצע שליטש את יהל"ם, אתר צה"ל, 8.6.2022
83. ↑   מערכת אתר צה"ל, אל"ם מ' מונה למפקד יחידת יהל"ם, באתר צה"ל, 1 באוגוסט 2019
84. ↑  תכירו: אלה המח"טים החדשים בצה"ל, באתר "סרוגים", 6 באוגוסט 2018


|  |  |
| --- | --- |
| ערך מומלץ |  |


| חיל ההנדסה הקרבית |
| --- |
| היסטוריה | **היסטוריה של חיל ההנדסה הישראלי** • עמנואל שחר (מייסד החיל) • דרך בורמה • מבצע עמורה • דוד לסקוב • קו בר-לב • חיל ההנדסה במלחמת יום הכיפורים • מבצע אבירי לב • חיל ההנדסה הקרבית במבצע צוק איתן • חיל ההנדסה הקרבית במלחמת חרבות ברזל | חיל ההנדסה הקרביתחיל ההנדסה הקרבית |
| יחידות | 

|  |  |
| --- | --- |
| יחידות חיליות |  יהל"ם •  בית הספר להנדסה צבאית (בהל"ץ) •  יחידת יפת"ח • צוות הווי הנדסה קרבית |
| גדודי חיל ההנדסה הקרבית |  גדוד אסף (601) •  גדוד המח"ץ (605) •  גדוד להב (603) •  גדוד הסיוע הכימי (76) |
| יחידות פיקודיות |  י"פ חה"ן 801 (פיקוד הצפון) •  י"פ חה"ן 802 (פיקוד המרכז) •  י"פ חה"ן 803 (פיקוד הדרום) |

 |
| אמצעי לחימה וכלים הנדסיים | 

|  |  |
| --- | --- |
| **כלי רכב ורק"ם** | פומ"ה • נקפומ"ה/פילון • נמ"ר הנדסי • זאב (רכב) • האמר • נגמ"ש M-113 |
| **מערך הצמ"ה בחיל ההנדסה הקרבית** | כלי צמ"ה ממוגנים בהם דחפורים, מחפרים ושופלים •  דחפור די-9 בשירות צה"ל • מחפרים בשירות צה"ל • באגר E-349 • קטרפילר 966 • לביא"ה • טאטרה-דרילר • HMEE • כלי צמ"ה נשלטים מרחוק • "רעם השחר" • "פנדה" • סה"ר |
| **גישור וצליחה** | תמסח (דוברה) • גשר הגלילים • טנק גישור (גשר צמד, גשר מספריים) • גשר ביילי • גשר מישר |
| **סילוק פצצות** | אמצעים לסילוק פצצות • רובוטים לסילוק פצצות • ניידת חבלה • רובה בארט M82A1 נגד ציוד • THOR - "אש קרה" |
| **רובוטים צבאיים** | רובוטים לסילוק פצצות • רמוטק אנדרוס • טאלון 4 • EyeDrive • אגמית • סה"ר • פנדה (דחפור D9T) |
| **פריצת שדות מוקשים** | סכין פלסים • מגלה מוקשים • עגלה 34 • צפע שריון • רקטות ריצוף • חטפן • מגוב: מגוב רציף ומגוב נוכרי |
| **מיקוש וחבלה** | לבנת חבלה • מוקשים מסוגים שונים • כלימגור • רעם (מוקש) • מטען קלע • שועל (מסגרת פריצה) • צפע חי"ר |
| **לוחמת מנהרות** | המעבדה הטכנולוגית לגילוי ואיתור מנהרות (פיקוד הדרום) • המעבדה הטכנולוגית לגילוי ואיתור מנהרות (פיקוד הצפון) • מערכת אמולסיה לפיצוץ מנהרות • מקדחי-בורות ובאגרים לחישוף מנהרות • "מציצן" • רובוטים לסריקת מנהרות • אמצעי איטום מהירים |
| **ביצורים** | שכבת פיצוץ • קוביות לסקוב • מטען קוברה • מטען בצל • סלי הסקו |
| **שונות** | זאב (רקטה) • אמצעי יפת"ח • אמצעי יהל"ם • אמצעי אב"כ של חיל ההנדסה הישראלי • נשק אישי: רובי M16 מקוצרים ורובי M4A1 קרבין רובה M4A1, הנשק האישי של לוחמי ההנדסה |

 |
| קציני הנדסה ראשיים | עמנואל שחר • אפרים להב • הלל אל דאג • אלחנן קליין • ירחמיאל דורי • יצחק בן דב • אריה גולן • אבישי כ"ץ • יהודה כהן • יוסף איל • ישי דותן • איתן לידור • אלי טולדנו • אברהם בן דוד • שמעון דניאל • משה שלי • יוסי מורלי • אושרי לוגסי • אילן סבג • עידו מזרחי • יואב טורחנסקי (מכהן) |
| ראו גם |  צה"ל – צבא הגנה לישראל • חיל הנדסה • פלס (צבא) • קטגוריה:חיל ההנדסה הישראלי |